Administrația Națională de Meteorologie a emis o avertizare cod galben de furtuni severe pentru mai multe județe ale țării.
Potrivit meteorologilor, avertizarea meteo cod galben va fi valabilă începând de astăzi, ora 16:00, până mâine, la aceeași oră.
În intervalul menționat, în cea mai mare parte a Moldovei, estul Transilvaniei, în Carpații Orientali și jumătatea de est a Carpaților Meridionali vor fi perioade cu averse și cu caracter torențial, iar în intervale scurte de timp sau prin acumulare, cantitățile de apă vor fi de 25…30 l/mp și pe alocuri de peste 40…50 l/mp.
Totodată, ANM a emis și o informare meteorologică de ploi, care va fi în vigoare în perioada 28 mai, ora 10:00 – 30 mai, ora 20:00.
În intervalul menționat, aria ploilor va fi în extindere treptată și va cuprinde cea mai mare parte a țării.
În intervale scurte de timp sau prin acumulare se vor înregistra cantități de apă de 15…25 l/mp și pe alocuri de peste 40 l/mp.